
REFERAT

Privind conferirea titlului de Cetăţean de Onoare al Municipiului Timişoara 
domnului Horst Schwoon

Prin iniţiativa domnului consilier local Bogdan Radu Herzog, a fost propus pentru acordarea titlului de Cetăţean de Onoare al Municipiului Timișoara domnul Horst Schwoon, cetăţean german.

Domnul Horst Schwoon s-a născut în anul 1937 în localitatea germană Oldenburg, din actualul land Saxonia Inferioară. Şi-a desfăşurat activitatea profesională în diferite concerne agro-industriale din zona Stuttgart, fiind specializat pe probleme comerciale. S-a ocupat, de asemenea, intensiv, de organizarea comunităţilor urbane din această zonă a Germaniei, fiind, timp de şase ani începând cu 2003, preşedinte al Asociaţiei Uniunilor Cetăţeneşti din Stuttgart. Din anul 2012, domnul Schwoon îndeplineşte funcţia de preşedinte onorific al acestei asociaţii, care reuneşte 32 de organizaţii cetăţeneşti, cu mai mult de 6000 de membri. 


Implicarea activă în viaţa sportivă (16 ani petrecuţi ca antrenor al echipei de juniori VFB Stuttgart) şi cetăţenească i-au adus domnului Horst Schwoon Medalia de Onoare a Oraşului Stuttgart.

În ceea ce priveşte legăturile cu România, se disting numeroase acţiuni de ajutorare a populaţiei în special din zona Banatului şi a Timişoarei, după Revoluţia din 1989. În cadrul Asociaţiei umanitare NOD Stuttgart, prin care erau organizate acţiuni de ajutorare a populaţiei din Europa de Est, dl. Schwoon a coordonat achiziţia de bunuri de pe întreg teritoriul Germaniei şi transportul acestora printr-o serie de convoaie către România. La Timişoara, Deta, Lugoj, Liebling, Arad, au ajuns camioane încărcate cu alimente, îmbrăcăminte, jucării, medicamente, rechizite pentru şcoală, obiecte sanitare etc. Mai mult, de-a lungul a zece ani care au urmat Revoluţiei au fost aduse în Banat bunuri de valoare, precum un întreg studio de filmare şi aparatură specifică pentru TVR Timişoara, seminţe în valoare de 275.000 DM pentru Universitatea de Ştiinţe Agricole, vehicule de transport persoane pentru Episcopia Romano-Catolică şi un autovehicul ambulanţă pentru Spitalul din Deta. De altfel, TVR Timişoara, Episcopia Romano-Catolică şi Universitatea de Ştiinţe Agricole s-au numărat printre instituţiile partenere ale acestor acţiuni umanitare. 
Pentru devotamentul dovedit în acţiunile de ajutorare desfăşurate cu preponderenţă în Timişoara, ataşamentul deosebit arătat pentru această zonă a României într-o perioadă dificilă din punct de vedere economic şi social, precum şi pentru promovarea oraşului nostru peste hotare, propunem Consiliului Local acordarea titlului de Cetăţean de Onoare al Timişoarei domnului Horst Schwoon. 
Ataşăm prezentului referat propunerea venită din partea domnului consilier Bogdan Herzog şi o biografie a domnului Horst Schwoon. 

